CSB TV

CSB TV (Cassubia TV) – dôwny telewizyjny kanał, jaczi jistniôł w latach 2010-2012, pierszô w dzejach kaszëbskô telewizjô. Mia sedzbã w Rëmii. 

 Historiô 
Telewizjô zaczãła nadawac 1 zélnika 2010. Ji gwôscëcélã bëła spółka z o.o. „Media Kaszëbë”. Ùsôdzcë kanału (m.jin.  Artur Jablonsczi) chcelë, żebë miôł òn òglowi charakter, równak òsoblëwie béł sczerowóny do kòl 2,5-milionowi spòlëznë Kaszëbów i mieszkańców Pòmòrzégò, jich pòtómków rozsónëch òd Zôpadny Europë do Nordowi Americzi, jak téż mieszkańców jinëch regionów Pòlsczi, chcącëch wiédzë ò Pòmorzim i mòrsczi tematiceDanuta Pioch, Kaszëbskòjãzëkòwi bédënk w CSB TV, Biuletin Radzëznë Kaszëbsczégò Jãzëka 2011, s. 120-125..

Rëchło òkôzało sã, że regionalny pòdjimcowie nie bëlë  zajinteresowóny reklamą w CSB. Òkróm tegò Minysterstwa Bënowëch Sprôw i Administracji pòmògło telewizje kwòtą leno 85 tës. zł, co  sygło na  zrobienié le jednégò kaszëbsczégò programù (w planach bëło zrobienié òsmë za  1 mln zł)Swiat bez CSBTV, „Pomerania” 2012, nr 3, s. 13-15.. W telewizji bëło corôz gòrzi z dëtkama, włôscëcele zaczãlë zmiészëwac etatë (do lëpińca 2011 kòl trzëdzescë, na kùńcu zélnika 2011 – pòstãpnëch jednôsce). Zaniechóny òstôł dzél programów. W séwniku 2011 telewizjô  ògłosëła swòjã niewëpłôtnosc. 14 maja 2012 kaszëbskô telewizjô do czësta zdżinãła z antenë.

 Programë 
Chòc kanał jistniôł baro krótkò, to òstôł zapamiãtóny jakò próba stwòrzeniô prôwdzëwie regionalny telewizje, w chtërny wôżny môl bë zajimôł kaszëbsczi jãzëk. Midzë rujanã 2010 rokù a czerwińcã 2011 rokù w ramówczi kanału nalazłë sã sniadaniowi programë, pùblicystika, wiadła, magazynë, repòrtaże, bôjki dlô dzecy pò kaszëbskù, seriale z kaszëbsczim lektorã, dokùmentalny i edukacyjny filmë.

Niechtërne programë:

 Ò tim a nym (pò pòlskù i pò kaszëbskù);
 Swiat wkół naji (jinformacyjno-pùblicysticzné pasmo, w jaczégò skłôd wchôdëlë taczé programë, jak Wiadła, Klëka, Pòmòrskô kronika biznesu, Wiesczi témat, Kóntakt);
 Bùten szëkù (pò pòlskù i pò kaszëbskù);
 Skazani na miłość (azjacczi serial z kaszëbską stegną głosową, tekst czëtalë Adóm Hébel i Magda KropidłowskôDubbing nagrany. Serial po kaszubsku.);
 Kaszëbi;
 Krôsniã Dawid  (szpanskô bôjka z kaszëbską stegną głosową, autor tłómaczeniégò – Adóm Hébel);
 Farwë kùchni; 
 Domôcëzna;
 Na swòjim;
 Tak sã bawią;
 Karczma Radia Kaszëbë; 
 Kaszëbskô mùzyka. 

Òbaczë téż
 Radio Kaszëbë

 Przëpisczi 

Kategòrëjô:Kaszëbskô kùltura